b'\n_START_ARTICLE_\nDoom (film)\n_START_SECTION_\nZgodba\n_START_PARAGRAPH_\nPrizori\xc5\xa1\xc4\x8de filma je postavljeno v leto 2046 na Mars, v raziskovalno postajo Olduvai voja\xc5\xa1ko-industrijskega konglomerata Union Aerospace Corporation (UAC). Za\xc4\x8detna scena prikazuje napad neznanega bitja na znanstvenike ter dr. Carmacka, ki po\xc5\xa1lje opozorilo najvi\xc5\xa1je stopnje. General\xc5\xa1tab korporacije odredi karanteno za postajo, pre\xc5\xbeivelim na Marsu pa prepove  odhod na Zemljo preko teleportacijske naprave, imenovane Barka (angle\xc5\xa1ko Ark), odkrite leta 2026._NEWLINE_Na Zemlji mobilizirajo elitno ekipo osmih marincev, znanih pod skupnim imenom RRTS (angle\xc5\xa1ko Rapid Response Tactical Squad, slov. hitro odzivna takti\xc4\x8dna enota). Med pripravami na odhod vodja ekipe (Sarge) odsvetuje odhod Johnu Grimmu (kodno ime Reaper), katerega sestra je zaposlena na postaji na Marsu, saj bi to lahko vplivalo na njegovo trezno presojo med delovanjem. John se kljub temu odlo\xc4\x8di za odhod._NEWLINE_Naloga ekipe je preprosta: likvidirati morajo gro\xc5\xbenjo ter zavarovati bazo in lastnino UAC. Po prihodu John uspe najti svojo sestro in izve, da so znanstveniki na\xc5\xa1li ostanke humanoidov na Marsu z dodatnim sinteti\xc4\x8dnim 24. kromosomom, ki \xc4\x8dloveku omogo\xc4\x8di nadnaravne sposobnosti, odpornost na bolezni in izjemno sposobnost regeneracije po\xc5\xa1kodb. Ekipa uspe najti tudi dr. Carmacka, ki je v stanju hudih blodenj, ki ka\xc5\xbee znake namernih samopo\xc5\xa1kodb. Med preiskovanjem postaje marince napadejo nenavadne po\xc5\xa1asti in ubijejo enega pripadnika ekipe. S pomo\xc4\x8djo pridobljenih vzorcev krvi ubitih po\xc5\xa1asti Johnova sestra ugotovi, da je bil genom spremenjen zaradi dodatnega kromosoma; kromosom lahko domnevno \xc2\xbbizbira\xc2\xab\xc2\xa0med tem, ali bo oseba postala nad\xc4\x8dlovek ali pa po\xc5\xa1ast glede na dobro ali zlobno osebnost \xc4\x8dloveka. Kromosom se prena\xc5\xa1a preko posebnih organskih projektilov, ki ji izvr\xc5\xbeejo oku\xc5\xbeeni osebki. Marinci pozneje odkrijejo, da je dr. Carmack namerno vnesel kromosom v zlobni subjekt, in sicer v zapornika Curtisa Stahla, ve\xc4\x8dkratnega morilca, ki se je pozneje spremenil ter osvobodil._NEWLINE_Omenjeno bitje pobije \xc5\xa1e tri marince, preostali pa spoznajo, da je bitje pobegnilo preko teleporterja na Zemljo. Po prihodu v postajo na Zemlji odkrijejo mnogo trupel. Vodja ekipe uka\xc5\xbee poboj vseh morebitnih pre\xc5\xbeivelih. Eden od marincev odkloni ukaz, zato ga vodja ekipe ustreli. Kmalu zatem ekipo napadejo oku\xc5\xbeeni ljudje, pri \xc4\x8demer umre \xc5\xa1e en marinec, vodja ekipe izgine, John pa je te\xc5\xbeje ranjen. Njegova sestra mu re\xc5\xa1i \xc5\xbeivljenje z vnosom dodatnega kromosoma. Po prebujenju John odkrije, da je postal nad\xc4\x8dlovek, ter z lahkoto pobije ve\xc4\x8dino oku\xc5\xbeenih ljudi in po\xc5\xa1asti. Na tleh najde svojo nezavestno sestro in vodjo ekipe, ki je za\xc4\x8del kazati znake preobrazbe. Sestra se uspe zbuditi in pobegniti na varno, marinca pa se spopadeta. Na koncu John vr\xc5\xbee vodjo v Barko, takoj za njim pa \xc5\xa1e ro\xc4\x8dno bombo, posledica \xc4\x8desar je popolno uni\xc4\x8denje obeh. Kon\xc4\x8dna scena prikazuje vrnitev Johna in njegove sestre na povr\xc5\xa1je Zemlje.'